
Text rozhodnutia
Súd: Krajský súd Bratislava Spisová značka: 1S/74/2011 Identifikačné číslo súdneho spisu: 1011200745 Dátum vydania rozhodnutia: 13. 10. 2011 Meno a priezvisko sudcu, VSÚ: JUDr. Nora Puchelová ECLI: ECLI:SK:KSBA:2011:1011200745.1 Uznesenie Krajský súd v Bratislave v právnej veci žalobcu: Procurement Partners, s.r.o., IČO 45 281 09, so sídlom Trenčianska 30, 821 09 Bratislava, proti žalovanému: Úrad pre verejné obstarávanie, so sídlom Dunajská 68, 820 04 Bratislava, o preskúmanie zákonnosti rozhodnutia žalovaného č. 64-7000/2011 zo dňa 7.4.2011, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou Krajskému súdu v Bratislave sa žalobca domáhal preskúmania zákonnosti rozhodnutia žalovaného č. 64-7000/2011 zo dňa 7.4.2011, ktorým žalovaný nariadil podľa § 139 ods. 2 písm. a) v spojení s § 146 ods. 4 zákona č. 25/2006 Z.z. o verejnom obstarávaní kontrolovanému subjektu zrušiť použitý postup zadávania zákazky - užšia súťaž na predmet zákazky „Obnova historickej pamiatky - Kaštieľ Snina“ v lehote 30 dní odo dňa doručenia tohto rozhodnutia. Podľa ustanovenia § 250 ods. 1 O.s.p., účastníkmi konania sú žalobca a žalovaný. Súd aj bez návrhu uznesením priberie do konania účastníka správneho konania, ktorého práva a povinnosti by mohli byť zrušením správneho rozhodnutia dotknuté. Podľa ustanovenia § 250 ods. 2 O.s.p. žalobcom je fyzická alebo právnická osoba, ktorá o sebe tvrdí, že ako účastník správneho konania bola rozhodnutím a postupom správneho orgánu ukrátená na svojich právach. Podať žalobu môže aj fyzická alebo právnická osoba, s ktorou sa v správnom konaní nekonalo ako s účastníkom, hoci sa s ňou ako s účastníkom konať malo. Podľa ustanovenia § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Krajský súd v Bratislave konanie zastavil, pretože žalobca nedisponuje aktívnou legitimáciou na podanie žaloby podľa § 250 ods. 1 a 2 O.s.p. Žalobca nebol účastníkom konania o kontrole pred uzavretím zmluvy podľa § 146 ods. 2 zákona o verejnom obstarávaní, v ktorom žalovaný vydal žalobou napadnuté rozhodnutie a nemôže byť ukrátený na svojich právach v zmysle dikcie ustanovenia § 250 ods. 2 O.s.p., nakoľko výrok a odôvodnenie žalobou napadnutého rozhodnutia ukladá povinnosť a konštatuje porušenie zákona len vo vzťahu k obstarávateľovi. Žalobca teda nevystupoval v procesnej pozícii účastníka konania o kontrole pred uzavretím zmluvy, čo je v zmysle § 250 ods. 2 O.s.p. základný predpoklad vzniku aktívnej legitimácie pre podanie správnej žaloby proti rozhodnutiu vydanému v konaní o námietkach ( primerane v konaní o kontrole), resp. základný definičný znak žalobcu ako osoby oprávnenej podať žalobu. Vzhľadom na vyššie uvedené žalobca nemohol byť žalobou napadnutým rozhodnutím dotknutý na svojich právach a právom chránených záujmoch, keďže v rámci výkonu dohľadu v tomto prípade kontroly pred uzavretím zmluvy žalovaný preskúmava výlučne zákonnosť postupu verejného obstarávateľa, resp. obstarávateľa v procese verejného obstarávania, v dôsledku čoho je absolútne vylúčené, aby sa rozhodnutie žalovaného vydané v rámci kontroly pred uzavretím zmluvy dotýkalo práv a právom chránených záujmov odborne spôsobilej osoby. V tejto súvislosti súd uvádza, že žalobca v žalobe neuviedol reálne zdôvodnenie svojej aktívnej legitimácie a ako bol napadnutým rozhodnutím ukrátený na svojich právach a právom chránených záujmoch. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

